San Fruttuoso (poexia)

Opera letiaia in zeneise de Nicolin Baçigalô

San Fruttuoso
Comme un dàttao de mâ ti pai serròu

ne l'enorme muagion de Portofin,

che zù a picco o pâ stæto scöpellòu

dai Ciclopi in sce un mâ sempre turchin.

San Fruttuoso, ti ê verde e profummòu

dai aromi de alighe e de pin,

e feliçe perchè ti ê segregòu

dai costummi avviziæ di tò vexin.

Ma ciù ardïo procaccin t'à visto a storia,

me o dixe quell'artiscimo torrion

e e tombe antighe da famiggia Doria.

E ne deve ancon vive a tradizion,

benchè inçerta ne segge ogni memoria,

into sangue da tò popolazion.

Categorîa:Conponiménti in lìgure